b'\n_START_ARTICLE_\nDubajus\n_START_SECTION_\nIstorija\n_START_PARAGRAPH_\nApie Dubajaus senov\xc4\x99 \xc5\xbeinoma nedaug. Archeologiniai tyrimai rado miesto teritorijoje III a. keramikos ir nestorie\xc4\x8di\xc5\xb3 ba\xc5\xbeny\xc4\x8di\xc5\xb3 liku\xc4\x8dius. 1799\xc2\xa0m. \xc4\xaf \xc5\xa1ias teritorijas nuo Ned\xc5\xbedo vahabit\xc5\xb3 pab\xc4\x97go banijas\xc5\xb3 beduin\xc5\xb3 gentis. Jie vert\xc4\x97si \xc5\xbevejyba ir gr\xc5\xabd\xc5\xb3 auginimu._NEWLINE_Iki XIX a. pabaigos Dubajus buvo skurdus ir izoliuotas miestas, gyvenantis daugiausia perl\xc5\xb3 \xc5\xbevejyba. Miestas 1954\xe2\x80\x931971\xc2\xa0m. buvo angl\xc5\xb3 kolonijos administracinis centras. 1971 metais septyni nepriklausomi emyratai Abu Dabis, Dubajus, \xc5\xa0ard\xc5\xbea, Ad\xc5\xbemanas, Ras Al Khaimah, Um El Kaivainas ir Fud\xc5\xbeeira susijung\xc4\x97, kad sudaryt\xc5\xb3 Jungtinius Arab\xc5\xb3 Emyratus. Dubajaus emyras tapo \xc5\xa1alies viceprezidentu.\n_START_SECTION_\nTurizmas\n_START_PARAGRAPH_\nNors Dubajus niekada netapo JAE sostine, jis yra \xc5\xbeinomiausias federacijos miestas su moderniausia infrastrukt\xc5\xabra. Taip atsitiko d\xc4\x97l to, kad didelio \xc5\xbeiniasklaidos d\xc4\x97mesio sulauk\xc4\x97 miesto statiniai ir dirbtin\xc4\x97s salos, pvz., Palmi\xc5\xb3 salos\xc2\xa0\xe2\x80\x93 dirbtinis palm\xc4\x97s formos pusiasalis ir Pasaulis (dirbtinis salynas atkartojantis pasaulio \xc5\xbeem\xc4\x97lap\xc4\xaf). \xc4\x8cia taip pat yra prabangiausi vie\xc5\xa1bu\xc4\x8diai ir Burd\xc5\xbe al Arabas (vienintelis septyni\xc5\xb3 \xc5\xbevaig\xc5\xbedu\xc4\x8di\xc5\xb3 vie\xc5\xa1butis pasaulyje), auk\xc5\xa1\xc4\x8diausias pasaulio dangorai\xc5\xbeis Burd\xc5\xbe Chalifa (828\xc2\xa0m auk\xc5\xa1tis)._NEWLINE_Kiti objektai: Dubailendas,  Pakrant\xc4\x97s Ruo\xc5\xbeas, Dubajaus marina, Dubajaus zoologijos sodas.\n_START_SECTION_\n\xc5\xa0vietimas\n_START_PARAGRAPH_\nDubajuje veikia daug universitet\xc5\xb3 ir kolegij\xc5\xb3, i\xc5\xa1 j\xc5\xb3 dauguma privat\xc5\xabs. 2 valstybiniai universitetai\xc2\xa0\xe2\x80\x93 tai Auk\xc5\xa1tesnieji Technologij\xc5\xb3 koled\xc5\xbeai bei Zajedo universitetas._NEWLINE_2009\xc2\xa0m. Dubajuje veik\xc4\x97 79 valstybin\xc4\x97s ir 145 priva\xc4\x8dios mokyklos.'